Temeljem čl. 24. stavak 2. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima, ravnateljica Sanjica Sara Radetić podnosi

IZVJEŠĆE O STANJU SIGURNOSTI, PROVOĐENJU PREVENTIVNIH PROGRAMA TE MJERAMA PODUZETIM U CILJU ZAŠTITE PRAVA UČENIKA I ZAPOSLENIKA ŠKOLE ZA

2018./2019. ŠKOLSKU GODINU

* školska je ustanova dužna osigurati zaštitu prava propisanih Ustavom Republike Hrvatske, konvencijama, zakonima, provedbenim propisima
* provedbu programa kojim se promiče zaštita njihovih prava, sigurnost i zdravlje

# Program sigurnosti u školi

**Umjetnička škola Poreč** u sklopu vođenja poslova zaštite na radu ima sklopljen ugovor sa firmom TIM d.o.o. iz Rijeke s kojom surađuje po svim pitanjima vezanim uz sigurnost i zaštitu učenika i zaposlenika Škole.

U suradnji s imenovanom firmom poduzete su sve preventivne mjere za siguran boravak u prostorima škole te su izvršeni svi pregledi prostora u skladu sa Zakonom o zaštiti na radu za što su dobivene i odgovarajuće potvrde o udovoljavanju zakonskih uvjeta.

2016. godine izrađena je Procjena opasnosti te Plan evakuacije i spašavanja u slučaju požara, potresa, eksplozivnih sredstava ili drugih opasnosti.

U skladu sa Planom evakuacije u školi su postavljene oznake za putove evakuacije kao i znakovi za uzbunjivanje te važni telefonski brojevi u slučaju opasnosti.

Svi zaposlenici škole osposobljeni su za rad na siguran način i zaštitu od požara, osim zaposlenika koji su zaposleni u novoj školskoj godini koji će biti osposobljeni do kraja kalendarske godine.

U skladu sa zakonskim obvezama u školi se redovito provodi kontrola uređaja, strojeva, električnih instalacija i vatrogasnih aparata.

Budući je škola javna ustanova podliježe svim propisima koji se odnose na zaštitu sigurnosti kretanja, ulaska odnosno izlaska. Škola raspolaže sa video-nadzorom kojim kontrolira ulaze, atrij i krov, hodnike i stepeništa. Na istima se nalaze skice o izlazima u slučaju nužde, vatrogasni aparati, panik rasvjeta i dr.

Učenici su u okviru svojih nastavnih predmeta upoznati sa radom na siguran način, a na vijeću učenika upoznati su sa mjerama sigurnosti i Kućnim redom.

Škola ima osobu koja je povjerenik zaštite na radu iz redova zaposlenika (Aldo Raphael Šimonović, domar).

# Prevencija nasilja i povećanje sigurnosti učenika

Jedan od osnovnih uvjeta i važan aspekt ostvarivanja ciljeva i zadaća Škole je život i rad u sigurnom okruženju: učenika, zaposlenika i svih koji se zateknu u prostorima Škole. U tu svrhu su poduzete sve potrebne i zakonski propisima određene mjere zaštite i sigurnosti u svim prostorima u kojima se odvijaju odgojno-obrazovni i drugi poslovi Škole.

Radi prevencije nasilja i povećanja sigurnosti svih sudionika odgojno-obrazovnog rada, s važećim Kućnim redom, Kriterijima i postupcima za izricanje pedagoških mjera u školi, te Godišnjim planom i programom i programom rada Škole upoznati su učenici, učitelji i roditelji.

# Provođenje preventivnih aktivnosti i programa

Škola provodi preventivne programe kroz neposredni pedagoški rad, educiranje plakatiranjem i usmenim obavijestima, primjenjuje odredbe Protokola o postupanju u slučaju nasilja, kontaktira stručne županijske i općinske službe, poduzima stručna usavršavanja, tečajeve (zaštite na radu, od požara, prva pomoć).

Tijekom godine se održavaju savjetodavni razgovori s roditeljima i učenicima u svrhu prevencije rizičnih oblika ponašanja (nasilja, mobinga, prevencija ovisnosti…)

U školi postoji i Vijeće učenika koje uz pomoć stručne službe i ravnateljice komuniciraju o tekućoj problematici pri čemu se uvažavaju prijedlozi učenika u svrhu poboljšanja kvalitete škole i školskog ozračja.

# 3. Mjere zaštite prava učenika

U svrhu zaštite prava učenika Škola postupa u skladu s Pravilnikom o načinu postupanja odgojno-obrazovnih radnika školskih ustanova u poduzimanju mjera zaštite prava učenika te svako kršenje tih prava prijavi nadležnim tijelima u skladu s odredbama Kućnog reda škole, Statuta i odredbama Pravilnika o kriterijima za izricanje pedagoških mjera.

# 4. Selektivni programi prevencije

Selektivni programi prevencije obuhvaćaju aktivnosti usmjerene na pojedince, skupine ili razrede sa značajnijim problemima u ponašanju.

Pojačane aktivnosti provodile su se u razredima u kojima je u međusobnim interakcijama dolazilo do fizičkog ili verbalnog nasilja ili međusobnog neuvažavanja.

Aktivnosti su bile usmjerene i prema roditeljima kroz individualne razgovore i roditeljske sastanke.

# 5. Preporuke i plan

I dalje stvarati u školi ozračje sigurnosti, stabilnosti, podrške i podržavanja; postavljati jasne standarde, pravila ponašanja, pravedne norme, visoka ali i ostvariva očekivanja. Programe prevencije razvijati na osnovi stvarnih potreba škole te raditi na stalnoj evaluaciji istih.

**6. Zaključak**

Temeljem svega navedenog smatram da je stanje sigurnosti u cilju zaštite prava učenika u školi te provođenje preventivnih programa i mjera zadovoljavajuće uz gore navedene preporuke.

Ravnateljica:

Sanjica Sara Radetić

KLASA:602-01/19-01/03

URBROJ:2167/01-57-34-01-19-1

Poreč, 30. rujna 2019. godine